“ทองไทย” ขึ้น 300 บ. พุ่งตามตลาดโลก ขานรับสภาคองเกรสบรรลุข้อตกลง มาตรการกระตุ้นศก.สหรัฐ
“ทองไทย” ขึ้น 300 บ. พุ่งตามตลาดโลก ขานรับสภาคองเกรสบรรลุข้อตกลง มาตรการกระตุ้นศก.สหรัฐ 
21 ธ.ค. 2563

สมาคมค้าทองคำ รายงานราคาทอง (96.5%) เปิดตลาดวันนี้ (21 ธ.ค.63) เมื่อเวลา 09.26 น.ที่ผ่านมา ปรับขึ้นแรง 300 บาท เมื่อเทียบกับประกาศราคาซื้อขายครั้งเดียวของวันเสาร์ที่มีราคาปรับขึ้น 50 บาท ส่วนสัปดาห์ที่แล้วราคาปรับขึ้นรวม 350 บาท
โดยราคาทองคำแท่งวันนี้ รับซื้ออยู่ที่บาทละ 26,800.00 บาท ขายออกที่ราคาบาทละ 26,900.00 บาท
ทองรูปพรรณ รับซื้ออยู่ที่ราคาบาทละ 26,317.76 บาท ขายออกที่บาทละ 27,400.00 บาท
ราคาทองคำ Spot เช้านี้เคลื่อนไหวที่บริเวณ 1,898 ดอลลาร์ อันเนื่องมาจากได้รับปัจจัยหนุนจากการที่สภาคองเกรสได้บรรลุข้อตกลงมาตรการกระตุ้นเศรษฐกิจ ทองในประเทศได้เงินบาทอ่อนค่าลงช่วยหนุนเปิดตลาดปรับขึ้นแรง
ในขณะที่ราคาทองคำโคเม็กซ์ปิดตลาดเมื่อคืนวันศุกร์ที่ผ่านมาปรับลดลง 1.5 ดอลลาร์ สู่ระดับ 1,888.9 ดอลลาร์ เนื่องจากได้รับแรงกดดันจากการเทขายทองคำสินทรัพย์ปลอดภัย หลังจากการแข็งค่าของสกุลเงินดอลลาร์ รวมถึงจากการขายทำกำไร หลังจากราคาพุ่งแตะระดับสูงสุดในรอบ 6 สัปดาห์เมื่อวันพฤหัสบดีที่ผ่านมา